Splitski atentat na hrvatski nogomet nedvojbeno je najteži udarac nogometnoj organizaciji u njezinoj 25-godišnjoj povijesti. U srcu Dioklecijanova grada, u zemlji koja je uz Njemačku izmislila fašizam, sada nam u 21. stoljeću drži lekciju o najmračnijem dobu naše civilizacije. Nakon tog čina više nije ostalo prostora za diplomaciju. Nogomet, koji je svugdje u svijetu radost i ima sasvim drukčiju svrhu nego što je to ovdje slučaj, kod nas je poput kroničnog bolesnika koji napokon treba dobiti lijek.

Političari žmire

Što se fašizma i nogometa na ovim prostorima tiče, nažalost sve je počelo prije 25 godina. Bili su to turobni dani, počeo je Domovinski rat, bujao je nacionalizam, na kojem je uostalom rođena stranka koja je uglavnom vladala Hrvatskom. U to doba imali smo strašno nadarenu nogometnu generaciju koju je pod svoje odmah uzeo i prvi hrvatski predsjednik. Volio je nogomet, ali je prije svega kroz tu momčad tražio i međunarodnu afirmaciju, ali i ljude istih ideoloških pogleda. To je pronašao u izborniku reprezentacije. Bili su uspješni, dobar dio igrača svrstao se i te kako dojmljivo u promidžbene svrhe tada vladajuće političke elite. U tim je trenucima svima "za dom spremni" bio prihvatljiv, nikome nije na pamet tada padalo da on ima fašistoidnu konotaciju u Europi, ali ona tada nije bila tako osjetljiva.

Veći je problem što ponajprije političari, a nakon toga i državne institucije, nisu reagirali pravovremeno, nego su po potrebi za svoju korist s tim koketirali. U Vinkovcima se igra utakmica mladih reprezentacija, a cijeli stadion skandira "za dom spremni". I nema reakcije. Nova hrvatska predsjednica dolazi u kockastom dresu na stadion podržati svoje nove ljubimce, hrvatske nogometne reprezentativce, ponovno se skandira "za dom spremni", a ona hvali atmosferu. Nekad nam je to bilo prihvatljivo, danas osuđujemo. Dopustili smo si tim koketiranjem da nas prozivaju posljednjim europskim sljedbenicima fašizma. I sada, kada cijeli svijet, koji je također licemjeran, gleda u "svastiku", mi smo šokirani, iznenađeni i svi odgovorni samo prokazuju jedni drugi. Država ne radi svoj posao, policija ne radi svoj i tako se godinama vrtimo u krug.

Političari i djelatnici Saveza skrivaju se iza "svastike", to im je idealan paravan za sve što su radili posljednjih 25 godina. No, kukasti križ samo je grafit kojim je jedan dio nezadovoljnih ljudi pokazao što misli o državi, politici i nogometnoj organizaciji. Puno se toga nagađa kroz medije ovih dana, no razvidno je da je posrijedi sukob HNS-a s Hajdukom i Splitom.

Ovo je otpor sistemu

On ne tinja, nego bukti posljednjih godinu dana, a završio je dosad nezapamćenim nogometnim terorizmom. Od neodigranog derbija Dinama i Hajduka, pod pritiskom davanja utakmice bez gledatelja Splitu, do onog najopasnijeg, verbalnog napada na izbornika i djelatnike saveza prije nekoliko mjeseci, sve su reakcije na kraju bile loše. I HNS u Zagrebu i Hajduk i grad Split držali su figu u džepu i nisu ni imali namjeru "zakopati ratne sjekire".

Što se dogodilo nogometu, a da se zapravo nije dogodilo društvu? I splitska "svastika" odgovor je na goleme socijalne razlike. Zar se prvi čovjek nogometa nije obogatio upravo radeći u nogometu, što mu zamjera velik broj navijača, a progovara samo "militantni korpus" navijača zagrebačkog Dinama? I ta je skupina ljudi koja dolazi ili je dolazila na stadione progovorila, jedan dio njih odlučio se na sabotažu najgorih razmjera i to nitko normalan ne može podržati. No, nogometni stadioni prostor su na kojem se čuje "Mamiću odlazi", a svaki se kukasti križ i te kako dobro vidi. Na trgovini najmoćnijeg hrvatskog biznismena takav simbol nitko ne bi primijetio.

Nažalost, svi udbaški sinovi, agenti tajnih službi, predsjednica koja se želi svakom svidjeti, netalentirani političari i biznismeni te nogometni tajkuni nastavit će po svom, pa tko bi se lud odrekao ovakvog lijepog života... Društvo će još više korodirati, a mi ćemo svako malo na ovakav način podvlačiti crtu i neće se promijeniti ništa. A moglo bi biti lako: trebaju nam pošteniji HNS i sposobniji političari, pa će na tribinama pobijediti pravi navijači.

>> Pregledavaju se snimke ulaza na stadion u posljednjih 10 dana

>> Pavasović Visković: Sramim se, ali nisam šokiran kao HNS

Foto: Alcatel